
קהילה היא קבוצה של בני אדם שיצרו ביניהם קשרים ויחסים חברתיים, הפועלים בגבולות מסוימים, מקושרים למקום/מרחב (פיזי או וירטואלי), ויש להם מאפיין, רצון או עניין משותפים.
 
לבנות קהילה / ג'ון גרדנר





	

1
	המרכיב ראשון: מסגרת משותפת ליחידים ולקבוצות המאפשרת להם להתקיים באווירה של פתיחות תוך שמירה על זהותם הייחודית. ארגון כזה ימנע הקצנה של הקבוצות השונות בקהילה ויאפשר פתרון בעיות בדרך שיתופית. יש להימנע ממנהיגות קהילתית, הדואגת לקבוצה שממנה צמחה. נדרשת מנהיגות בעלת ראייה כוללת, המנסה לפתור את בעיות הקהילה כולה.


	
2
	המרכיב השני: גרעין  של הסכמה על ערכים משותפים. נראה, שזה המרכיב החשוב ביותר של הקהילה. תפקיד הקהילות בעתיד יהיה לבנות ולתקן בהתמדה וקפידה את מסגרת הערכים המשותפים, כמו חירות וצדק, ולהקנותם באופן ברור.


	
3
	המרכיב השלישי: מערכת משולבת שבה כולם נותנים וכולם מקבלים. מערכת זו תמנע ממשפחות ומיחידים להרגיש חסרי אונים, כפי שהם מרגישים בהיותם מקבלים בלבד. נתינה וקבלה הדדיות הן התנאים לחברה בריאה. הצעירים לומדים מוקדם מאוד ש"עזרה הדדית" מקילה על ההסתגלות בחברה, וקהילה טובה תומכת ופועלת באווירה של שיתופיות והדדיות. 


	
4
	המרכיב הרביעי: תקשורת פנימית יעילה. חברים בקהילה המתפקדת היטב, מתקשרים ביניהם בחופשיות. על הקהילה לזמן מפגשים בין חבריה, בתנאים נאותים, על מנת ללבן בעיות משותפות, תוך הקשבה ורצון כן לפתור אותן.


	
5
	המרכיב החמישי: השתתפות פעילה בחיי הקהילה יש דרכים שונות לקחת חלק בחי הקהילה, למשל: הצבעה בבחירות, הבעת דעה באסיפות, תמיכה של בני נוער מתנדבים בילדים הזקוקים לעזרה. השתתפות משמעותית אינה מתרחשת מעצמה. חייבת להיות תרבות קהילתית אשר תעורר בכל יחיד ובכל קבוצה אמון והרגשת ביטחון, שצורכיהם יילקחו בחשבון וקולותיהם יישמעו. 


	
6

	המרכיב השישי: ניסיון מתמיד להגדיר מחדש את זהות הקהילה.  קבוצה נדרשת להגדיר לעצמה מחדש את זהותה ולא להתייחס אליה כאל דבר מובן מאליו, כי תמיד יהיו צעירים, שיש להדריך אותם וחברים חדשים שיש לברך על בואם. אפילו קבוצה ללא מסורת מתמשכת יכולה להצהיר על זהותה, מטרותיה וערכיה המשותפים. 


	7
	המרכיב השביעי: שמירה על פתיחות של המערכת. קהילה בריאה חייבת מצד אחד להגן על עצמה מפני כוחות מבחוץ, העלולים לפגוע בשלמותה, ומצד שני היא חייבת לשמור על יחסים פתוחים ובונים עם העולם שמעבר לגבולותיה.


	
8
	המרכיב השמיני: דאגה להמשכיות. כל קהילה הרוצה להבטיח את המשכיות חיוניותה צריכה לתת לבני הנוער הזדמנויות למצות את יכולתם, ולסייע להם בהכנתם לתפקידיהם העתידיים; זאת על ידי החדרת הערכים המשותפים, חיזוק המחויבות למטרות משותפות ושימור וחידוש המורשת המשותפת.


	
9
	המרכיב התשיעי: שמירת הקיים למען העתיד. חיוני לדאוג לכללים ברורים מאוד ל"תחזוקת" הקהילה. האנשים המעורבים בכך חייבים לחוש אחריות ולהיות מוכנים לתת דין וחשבון על מעשיהם. כיוון שבחברה דמוקרטית לחלק ניכר מהאוכלוסייה יכול להיות תפקיד כל שהוא בנושא ה"תחזוקה" של הקהילה, יש לדאוג להקים ארגונים שכונתיים ולעודד התנדבות ויוזמה של אזרחים רבים ככל האפשר להיות מעורבים בקהילה. על ידי כל הפעילויות האלה, הקהילה תשמור על הקיים תוך הכנסת שיפורים נדרשים. מדוע אנו נדרשים לבנות קהילות כתשתית של חברה דמוקרטית? כיבוד הערכים של הקבוצות השונות יחד עם טיפוח נאמנויות, חיוניות לשמירה על חברה חופשית, למניעת הופעתה של דיקטטורה, לטיפוח חברה פלורליסטית, המאפשרת חיים משותפים לכל.




ג'ון גרדנר - פרופסור למינהל ציבורי באוניברסיטת סטנפורד ויו"ר הלידה לזכויות האזרח. בשנים 1968-1965 כיהן כשר הבריאות, החינוך והרווחה בממשלת ארה"ב ובשנות ה- 70 עמד בראש ועדת ההיגוי של הארגונים התנדבותיים. במשך שנים רבות מילא תפקידים כיועץ לסוכנויות ממשלתיות שונות. כמו כן הוא עוסק בכתיבה ובעריכה.

